ฟาโรห์แรเมซีสที่ 1

**เมนเพห์ตีเร ราเมสเซสที่ 1** เป็นฟาโรห์แห่งอียิปต์โบราณผู้ทรงสถาปนาราชวงศ์ที่สิบเก้า ช่วงเวลาการครองราชย์อันสั้นของพระองค์นั้นยังไม่สามารถกำหนดได้อย่างแน่ชัด แต่ช่วงเวลาที่ถูกนำมาอ้างอิงบ่อยครั้งคือช่วง 1292–1290 ปีก่อนคริสตกาล หรืออีกช่วงเวลาหนึ่งคือ 1295–1294 ปีก่อนคริสตกาล แม้ว่าฟาโณห์ราเมสเซสที่ 1 จะทรงเป็นผู้ทรงสถาปนาราชวงศ์ที่สิบเก้า แต่การครองราชย์ของพระองค์ซึ่งมีระยะเวลาไม่นานนั้น โดยหลักแล้วถือเป็นช่วงหัวเลี้ยวหัวต่อระหว่างรัชสมัยของฟาโรห์ฮอร์เอมเฮบ ผู้ซึ่งทรงได้ฟื้นฟูเสถียรภาพของอียิปต์ในช่วงปลายราชวงศ์ที่สิบแปด กับการขึ้นสู่อำนาจของฟาโรห์ผู้ทรงอำนาจของราชวงศ์ใหม่ของพระองค์เอง โดยเฉพาะอย่างยิ่งพระราชโอรสของพระองค์ คือ ฟาโรห์เซติที่ 1 และพระราชนัดดา คือ ฟาโรห์ราเมสเซสที่ 2

## พระชาติกำเนิด

thumb|231x231px|คาร์ทูชของฟาโรห์ราเมสเซสที่ 1 บนบันทึกพระนามแห่งอไบดอส
[thumb|จารึกหินของฟาโรห์ราเมสเซสที่ 1 ร่วมกับเทพ[เซต (เทพ)|เซธ ซึ่งพระองค์เคยดำรงตำแหน่งมหาปุโรหิตของเทพองค์นี้ในรัชสมัยของฟาโรห์อเมนโฮเทปที่ 3]]
ฟาโรห์ราเมสเซสที่ 1 มีพระนามเดิมว่า **พาราเมสซู** และพระองค์ไม่ได้มีพระชาติกำเนิดเป็นเชื้อพระวงศ์ หากแต่ทรงถือกำเนิดในตระกูลขุนนางทหารจากบริเวณดินดอนสามเหลี่ยมปากแม่น้ำไนล์ โดยอาจอยู่ใกล้กับเมืองอวาริส ซึ่งเป็นอดีตเมืองหลวงของชาวฮิกซอส พระองค์เป็นบุตรชายของผู้บัญชาการกองทหารนามว่า เซติ พระปิตุลาของพระองค์คือ คาเอมวาเซต ซึ่งเป็นนายทหาร ได้สมรสกับนางทัมวาดเจซี ซึ่งหัวหน้าคณะนักบวชสตรีแห่งเทพอามุนในรัชสมัยของฟาโรห์ทุตอังค์อามุน ผู้ซึ่งเป็นญาติกับฮุย ซึ่งรั้งตำแหน่งเป็นอุปราชแห่งคูช อันเป็นตำแหน่งสำคัญของรัฐ ความสัมพันธ์ทางเครือญาติดังกล่าวสะท้อนถึงสถานะอันสูงส่งของครอบครัวของพระองค์ ฟาโรห์ราเมสเซสที่ 1 ทรงได้รับความโปรดปรานจากฟาโรห์ฮอร์เอมเฮบ ซึ่งเป็นฟาโรห์พระองค์สุดท้ายของราชวงศ์ที่สิบแปดในช่วงเวลาที่อียิปต์ตกอยู่ในความระส่ำระสาย และได้แต่งตั้งพระองค์ดำรงตำแหน่งเป็นอัครมหาเสนาบดีในเวลาต่อมา นอกจากนี้ พระองค์ยังดำรงตำแหน่งมหาปุโรหิตแห่งเทพเซธในรัชสมัยของฟาโรห์อเมนโฮเทปที่ 3 ซึ่งทำให้พระองค์ทรงมีบทบาทสำคัญในการฟื้นฟูศาสนาดั้งเดิม ภายหลังความเปลี่ยนแปลงทางศาสนาในรัชสมัยของฟาโรห์อะเคนอาเตน ซึ่งเกิดขึ้นก่อนหน้านั้นหนึ่งชั่วอายุคน ทั้งนี้ ฟาโรห์ฮอร์เอมเฮบเองก็ไม่ได้ทรงมีเชื้อสายจากราชวงศ์ แต่หากทรงเคยเป็นขุนนางที่ไต่เต้าขึ้นมาจากกองทัพอียิปต์ จนได้ดำรงตำแหน่งที่ปรึกษาราชสำนักในรัชสมัยของฟาโรห์ทุตอังค์อามุนและฟาโรห์อัยย์ และในที่สุดก็ทรงขึ้นครองราชย์เป็นฟาโรห์ เนื่องจากฟาโรห์ฮอร์เอมเฮบทรงไม่มีรัชทายาทที่ยังมีพระชนม์ชีพอยู่ พระองค์จึงทรงเลือกแต่งตั้งฟาโรห์ราเมสเซสขึ้นเป็นรัชทายาทในช่วงปลายรัชกาล โดยสันนิษฐานว่าเป็นเพราะฟาโรห์ราเมสเซส ทรงมีความสามารถด้านการบริหาร อีกทั้งยังมีทั้งพระราชโอรส (เซติที่ 1) และพระราชนัดดา (ผู้ที่จะเป็นฟาโรห์ราเมสเซสที่ 2 ในอนาคต) รองรับการสืบราชสันตติวงศ์ ซึ่งช่วยหลีกเลี่ยงปัญหาความขัดแย้งในการสืบราชบัลลังก์

## รัชสมัย
[left|thumb|ฟาโรห์ราเมสเซสที่ 1 ทรงถวายเครื่องบูชาต่อหน้าเทพ[เทพโอซีริส|โอซิริสที่พิพิธภัณฑ์อัลลาร์ด เพียร์สัน]]
เมื่อทรงขึ้นครองราชย์ พระองค์ได้ทรงเปลี่ยนพระนามส่วนพระองค์จาก พาราเมสซู เป็น "ราเมสเซส" ซึ่งถอดอักษรได้เป็น *rʿ-ms-sw* โดยมักอ่านว่า ราเมสซู หรือ ราเมสเซส มีความหมายว่า "สุริยเทพราทรงเป็นผู้ให้กำเนิดพระองค์" นอกจากนี้ พระองค์ยังทรงใช้พระนามครองราชย์ ซึ่งถอดอักษรได้เป็น *mn-pḥty-rʿ* โดยมักอ่านว่า "เมนเพห์ติเร" อันมีความหมายว่า "พระองค์ผู้ซึ่งทรงได้รับการสถาปนาด้วยพลังแห่งสุริยเทพรา" อย่างไรก็ตาม พระองค์เป็นที่รู้จักโดยแพร่หลายมากกว่าด้วยพระนาม "ราเมสเซส" ในขณะที่ทรงขึ้นครองราชย์ พระองค์มีพระชนมายุค่อนข้างมากแล้ว จึงได้แต่งตั้งพระราชโอรส ซึ่งต่อมาคือฟาโรห์เซติที่ 1 ให้ดำรงตำแหน่งรัชทายาทและเป็นผู้สืบพระราชบัลลงก์ที่ได้รับการเลือก เจ้าชายเซติทรงได้รับมอบหมายให้ดำเนินปฏิบัติการทางทหารหลายครั้ง โดยเฉพาะความพยายามในการทวงคืนดินแดนบางส่วนของอียิปต์ในซีเรีย ในขณะที่ฟาโณห์ราเมสเซสจะทรงมุ่งเน้นด้านการบริหารกิจการภายใน โดยผลงานที่สำคัญที่สุดคือการก่อสร้างไพลอนที่สองที่วิหารคาร์นัก ซึ่งเริ่มก่อสร้างไว้ตั้งแต่รัชสมัยของฟาโรห์ฮอร์เอมเฮบ

ฟาโรห์ราเมสเซสที่ 1 ทรงครองราชย์เป็นระยะเวลาสั้น ๆ ซึ่งเห็นได้จากการที่มีโบราณสถานในรัชกาลที่กล่าวถึงพระองค์อยู่จำนวนไม่มาก พระองค์จึงทรงมีเวลาไม่มากพอในการก่อสร้างสถาปัตยกรรมขนาดใหญ่ และเมื่อสวรรคตพระบรมศพของพระองค์ได้รับการฝังอย่างเร่งรีบในสุสานขนาดเล็กที่สร้างเสร็จอย่างไม่เรียบร้อย ตามบันทึกของโยเซฟุส ซึ่งเป็นนักประวัติศาสตร์ชาวยิว ในผลงาน *[[คอนตรา โอพีโอเนม]]* ที่อ้างอิงเอกสารจาก *ไอกึพติอากา* ของแมนิโธ โดยระบุว่าพระองค์ทรงครองราชย์เป็นระยะเวลา 16 เดือน อย่างไรก็ตาม หลักฐานทางโบราณคดีชี้ว่าพระองค์น่าจะครองราชย์อย่างน้อย 17 เดือน โดยอิงจากหลักฐานวันที่สูงสุดที่ปรากฏ คือ ปีที่ 2 เดือนที่สองของฤดูเพเรต วันที่ 20 (จารึกหินลูฟร์ ซี 57) ซึ่งจารึกเกี่ยวกับการจัดสรรทรัพยากรด้านอาหารและนักบวชเพิ่มเติมให้แก่เทวสถานของเทพพทาห์ที่ป้อมปราการบูเฮนในอียิปต์ ในทางกลับกัน ฟาโรห์เซติที่ 1 ผู้เป็นพระราชโอรสและผู้สืบทอดพระราชบัลลังก์ ทรงได้ขึ้นครองราชย์เพียงห้าเดือนหลังจากการสร้างจารึกหินดังกล่าว คือ ในวันที่ 24 เดือนที่สามของฤดูเชมู ซึ่งชี้ให้เห็นว่า ฟาโรห์ราเมสเซสที่ 1 ทรงมีระยะเวลาครองราชย์ขั้นต่ำ 17 เดือน (หรือประมาณ 1 ปี 5 เดือน) อย่างไรก็ตาม จากบันทึกปาปิรุสที่ตีพิมพ์โดยโรเบิร์ต เจ. เดมาเร ในปี ค.ศ. 2023 ได้เสนอว่าฟาโรห์ฟาโรห์ฮอร์เอมเฮบ ซึ่งทรงเป็นผู้ปกครองก่อนหน้าพระองค์ สวรรคตในวันที่ 22 เดือนที่สามของฤดูเชมู โดยอ้างอิงหลักฐานจากปาปิรัสแห่งตูริน หมายเลข 1898 หมายเลข 1937 และหมายเลข 2094/244 ซึ่งเป็นบันทึกประจำวัน หากข้อสันนิษฐานดังกล่าวได้รับการยืนยัน จะหมายความว่า ฟาโรห์ราเมสเซสที่ 1 อาจทรงครองราชย์ยาวนานประมาณ 2 ปีเต็ม โดยเสด็จขึ้นครองราชย์ในวันที่ 23 เดือนเดียวกัน และสวรรคตในช่วงเวลาใกล้เคียงกันในอีกประมาณสองปีต่อมา เนื่องจากฟาโรห์เซติที่ 1 ได้ืรงขึ้นครองราชย์ต่อในวันที่ 24 เดือนที่สามของฤดูเชมู
[thumb|ภาพสลักนูนต่ำจากวิหารน้อยที่อไบดอสของฟาโรห์ราเมสเซสที่ 1 โดยวิหารดังกล่าวได้รับการสร้างขึ้นและอุทิศถวายโดยฟาโรห์[ฟาโรห์เซติที่ 1|เซติที่ 1 เพื่อเป็นอนุสรณ์แด่พระราชบิดาผู้ล่วงลับ]]
ภาพสลักนูนต่ำจากวิหารน้อยที่อไบดอส ซึ่งอุทิศแด่ฟาโรห์ราเมสเซสที่ 1 แสดงให้เห็นว่าวิหารดังกล่าวถูกสร้างขึ้นโดยฟาโรห์เซติที่ 1 เพื่อเป็นอนุสรณ์แด่พระราชบิดาผู้ล่วงลับ พระราชกรณียกิจที่เป็นที่ทราบเพียงไม่กี่อย่างของฟาโรห์ราเมสเซสที่ 1 ได้แก่ การมีพระบรมราชโองการให้จัดสรรทรัพย์สินแก่เทวสถานที่บูเฮนดังกล่าว และการริเริ่มก่อสร้างวิหารและศาลเจ้าที่อไบดอส ซึ่งต่อมาได้รับการก่อสร้างจนแล้วเสร็จโดยพระราชโอรสของพระองค์

## การสวรรคต
[left|thumb|ภาพของฟาโรห์ราเมสเซสที่ 1 (ตรงกลาง) โดยมีเทพ[ฮอรัส (ซ้าย) และเทพอนูบิส (ขวา) ที่สุสานเควี 16]]
ด้วยข้อเท็จจริงที่ว่าฟาโรห์ราเมสเซสที่ 1 ทรงเคยดำรงตำแหน่งอัครมหาเสนาบดีมาก่อน จึงมีความเป็นไปได้สูงว่าพระองค์ได้ทรงสร้างสุสานไว้ที่ซักกอเราะฮ์ แต่สุสานดังกล่าวไม่ได้ถูกใช้งานเนื่องจากการเสด็จขึ้นครองราชย์เป็นฟาโรห์ โลงศพทั้งชั้นนอกและชั้นในที่จัดทำขึ้นในช่วงที่พระองค์ยังเป็นอัครมหาเสนาบดี ต่อมาถูกนำไปใช้ใหม่ที่ฆุรอบ ในพระราชพิธีฝังพระศพของพระปนัดดา คือ เจ้าชายราเมสเซส-เมรีอามุน-เนบเวเบน โดยมีการแก้ไขจารึกให้เป็นพระนามของบุคคลดังกล่าวแทนที่พระนามของฟาโรห์ราเมสเซสที่ 1 อย่างไรก็ตาม ในท้ายที่สุดมีการใช้เพียงโลงชั้นนอกเท่านั้น ส่วนโลงชั้นในนั้นนักโบราณคดีได้ค้นพบในหลุมศพแห่งหนึ่งที่มะดีนะตุลฮาบู พระองค์ทรงเป็นที่รู้จักในทางวิชาการจากจารึกบนโลงศพเหล่านี้เป็นหลัก ขณะที่พระนามของพระมารดาของพระองค์ยังคงไม่เป็นที่ทราบแน่ชัด พระองค์ทรงใช้ชีวิตส่วนใหญ่อยู่ในพระราชวังเมอร์-เวอร์ (ซึ่งปัจจุบันคือฆุรอบ) และพระศพของเจ้าชายราเมสเซส-เมรีอามุน-เนบเวเบนได้รับการฝังในบริเวณใกล้เคียงหลังจากสิ้นพระชนม์ในช่วงวัยสามสิบปี

ฟาโรห์ราเมสเซสที่ 1 ทรงได้รับการฝังฝังในหุบเขากษัตริย์ สุสานของพระองค์ ซึ่งถูกค้นพบโดยโจวันนี เบลโซนี ในปี ค.ศ. 1817 และมีรหัสกำกับว่า เควี 16 มีขนาดเล็กและชี้ให้เห็นถึงการก่อสร้างที่เร่งรีบ ตามคำอธิบายของจอยซ์ ไทลด์สลีย์ สุสานของฟาโรห์ราเมสเซสที่ 1 ประกอบด้วยทางเดินเพียงหนึ่งช่วงและห้องหนึ่งห้องที่ยังสร้างไม่เสร็จ ผนังถูกฉาบปูนอย่างเร่งด่วนก่อนจะมีการเขียนภาพจิตรกรรมแสดงพระองค์ร่วมกับเหล่าทวยเทพ โดยมีเทพโอซิริสปรากฏในตำแหน่งที่โดดเด่น โลงรพะบรมศพหินแกรนิตสีแดงเองก็ถูกตกแต่งด้วยการลงสีแทนการสลักจารึก และเนื่องจากการจัดเตรียมอย่างรีบเร่ง จึงปรากฏข้อผิดพลาดหลายอย่างในข้อความจารึก

ภายหลัง ฟาโรห์เซติที่ 1 ผู้เป็นพระราชโอรสและผู้สืบทอดพระราชบัลลังก์ ได้ทรงสร้างวิหารขนาดเล็กที่ประดับด้วยภาพสลักอย่างวิจิตรที่อไบดอส เพื่อเป็นอนุสรณ์แด่พระราชบิดาผู้ล่วงลับ ในปี ค.ศ. 1911 จอห์น เพียร์พอนต์ มอร์แกน ได้มอบชิ้นส่วนภาพสลักอันงดงามหลายชิ้นจากวิหารแห่งนี้ให้แก่พิพิธภัณฑ์ศิลปะเมโทรโพลิแทนในนครนิวยอร์ก

### การค้นพบอีกครั้งและการส่งคืนมาตุภูมิ

thumb|ภาพสลักนูนต่ำของฟาโรห์ราเมสเซสที่ 1 จากวิหารน้อยที่อไบดอส
มัมมี่ที่เชื่อกันในปัจจุบันว่าเป็นของฟาโรห์ราเมสเซสที่ 1 เคยถูกจัดแสดงในพิพิธภัณฑ์เอกชนแห่งหนึ่งในประเทศแคนาดาเป็นเวลาหลายปี ก่อนที่จะถูกส่งคืนสู่ประเทศอียิปต์ อย่างไรก็ตาม การระบุอัตลักษณ์บุคคลของมัมมี่ยังไม่สามารถยืนยันได้อย่างเด็ดขาด แม้ว่าจะมีความเป็นไปได้สูงว่าเป็นของฟาโรห์ราเมสเซสที่ 1 โดยอาศัยหลักฐานจากการตรวจเอกซเรย์คอมพิวเตอร์ (CT scan) การเอกซเรย์ การวัดสัดส่วนกะโหลกศีรษะ และการหาอายุด้วยวิธีเรดิโอคาร์บอน โดยนักวิจัยจากมหาวิทยาลัยเอมอรี รวมถึงการวิเคราะห์ลักษณะทางกายภาพที่แสดงความคล้ายคลึงกับสมาชิกในราชวงศ์ นอกจากนี้ ยังพบว่ามัมมี่มีลักษณะแขนไขว้สูงบนทรวงอก ซึ่งเป็นท่าที่สงวนไว้เฉพาะเชื้อพระวงศ์อียิปต์จนถึงราว 600 ปีก่อนคริสตกาล

มัมมี่ดังกล่าวถูกลักลอบนำออกมาจากแหล่งเก็บพระศพหลวงที่อัดดัยรุลบะห์รี โดยครอบครัวอับดุรเราะซูล ซึ่งเป็นกลุ่มโจรขุดสุสาน และถูกจำหน่ายโดยตัวแทนรองกงสุลตุรกีนามว่า มุสตาฟา อากา อายัต ที่เมืองลักซอร์ ให้แก่ ดร. เจมส์ ดักลาส ผู้ซึ่งได้นำมัมมี่ไปยังทวีปอเมริกาเหนือราวปี ค.ศ. 1860 ดักลาสมักจัดซื้อโบราณวัตถุอียิปต์ให้แก่ซิดนีย์ บาร์เน็ตต์ เพื่อนของเขา ซึ่งต่อมาได้นำมัมมี่ไปจัดแสดงที่พิพิธภัณฑ์ไนแอการาฟอลส์ ในขณะนั้นยังไม่ทราบตัวตนของมัมมี่ดังกล่าว มัมมี่ถูกจัดแสดงอยู่ในพิพิธภัณฑ์ดังกล่าว ผ่านการย้ายสถานที่ระหว่างเมืองไนแอการาฟอลส์ รัฐนิวยอร์ก และเมืองไนแอการาฟอลส์ รัฐออนแทรีโอ เคียงข้างสิ่งของแปลกตาอื่น ๆ เป็นเวลานานกว่า 130 ปี โดยถูกระบุเพียงว่าเป็น "เจ้าชายแห่งอียิปต์" แม้จะมีผู้เข้าชมบางส่วนตั้งข้อสังเกตถึงความเป็นไปได้ว่าอาจเป็นบุคคลสำคัญจริง แต่ก็ไม่มีการศึกษาหรือดำเนินการเพิ่มเติมอย่างจริงจัง

ต่อมา เมื่อเจ้าของพิพิธภัณฑ์ตัดสินใจขายทรัพย์สิน วิลเลียม เจมิสัน ซึ่งเป็นนักธุรกิจชาวแคนาดา ได้เข้าซื้อสิ่งของทั้งหมดในพิพิธภัณฑ์ และด้วยความช่วยเหลือของเกล กิบสัน นักไอยคุปต์วิทยาชาวแคนาดา ได้ตระหนักถึงคุณค่าทางประวัติศาสตร์อันยิ่งใหญ่ของวัตถุเหล่านี้ ในปี ค.ศ. 1999 เจมิสันได้จำหน่ายโบราณวัตถุอียิปต์ในชุดสะสมดังกล่าว รวมถึงมัมมี่หลายร่าง ให้แก่พิพิธภัณฑ์ไมเคิล ซี. คาร์ลอส แห่งมหาวิทยาลัยเอมอรี เมืองแอตแลนตา รัฐจอร์เจีย ในราคา 2 ล้านดอลลาร์สหรัฐ ในที่สุด มัมมี่ดังกล่าวได้รับการส่งคืนสู่ประเทศอียิปต์เมื่อวันที่ 24 ตุลาคม ค.ศ. 2003 โดยได้รับเกียรติอย่างเป็นทางการครบถ้วน และปัจจุบันถูกจัดแสดงอยู่ที่พิพิธภัณฑ์ลักซอร์

## การปรากฏในภาพยนตร์

* ในภาพยนตร์เรื่อง *[[The Ten Commandments]]* ฟาโรห์ราเมสเซสที่ 1 ได้รับการแสดงโดยเอียน คีธ โดยรับบทเป็นฟาโรห์แห่งยุคการกดขี่
* ในมินิซีรีส์เรื่อง *[[In the Beginning]]* พระองค์ถูกแสดงโดย คริสโตเฟอร์ ลี ในบทฟาโรห์ผู้ที่โยเซฟได้พบ ทั้งนี้ ลียังเคยรับบทเป็นฟาโรห์ราเมสเซสที่ 2 ซึ่งเป็นพระราชนัดดาของฟาโรห์ราเมสเซสที่ 1 ในมินิซีรีส์เรื่อง *[[Moses]]* มาก่อน

## เชิงอรรถ

## อ้างอิง

## บรรณานุกรม

* 
* 

หมวดหมู่:ฟาโรห์ยุคราชวงศ์ที่สิบเก้า